b'\n_START_ARTICLE_\nAivar S\xc3\xb5erd\n_START_PARAGRAPH_\nAivar S\xc3\xb5erd (s\xc3\xbcndinud 22. novembril 1964 Haapsalus) on Eesti poliitik ja riigiametnik.\n_START_SECTION_\nHaridus\n_START_PARAGRAPH_\nPere kolis V\xc3\xb5rru, kui ta Valgast p\xc3\xa4rit ema Eve ja Haapsalust p\xc3\xa4rit isa Vello suunati V\xc3\xb5rru t\xc3\xb6\xc3\xb6le. Aivar S\xc3\xb5erd \xc3\xb5ppis V\xc3\xb5ru 1. Keskkoolis._NEWLINE_1990. aastal l\xc3\xb5petas ta Tartu \xc3\x9clikooli majandusteaduskonna ja \xc3\xb5ppis Oulu \xc3\x9clikoolis 1994\xe2\x80\x931996.\n_START_SECTION_\nT\xc3\xb6\xc3\xb6\n_START_PARAGRAPH_\nTa oli 13. jaanuarist 1999 kuni 2003. aastani Eesti Maksuameti peadirektor, 2004\xe2\x80\x932005 tr\xc3\xbckikoja AS Vaba Maa juht ja 2005\xe2\x80\x932007 Andrus Ansipi esimese valitsuse rahandusminister._NEWLINE_18. juulil 2003 algatas rahandusminister T\xc3\xb5nis Palts maksuameti peadirektori Aivar S\xc3\xb5erdi tegevuse suhtes distsiplinaarmenetluse ja k\xc3\xb5rvaldas ta menetluse l\xc3\xb5puni ametist. Rahandusminister soovis kujunenud olukorrast S\xc3\xb5erdiga eelnevalt k\xc3\xb5nelda, S\xc3\xb5erd viivitas kohaleilmumisega ja \xc3\xbctles l\xc3\xb5puks, et arstid keelavad tal ministriga kohtuda, teatas ministeeriumi esindaja BNS-ile. Distsiplinaarjuurdluse k\xc3\xa4igus j\xc3\xb5uti j\xc3\xa4lile olulistele puuduj\xc3\xa4\xc3\xa4kidele Aivar S\xc3\xb5erdi t\xc3\xb6\xc3\xb6s ja ta vallandati t\xc3\xb6\xc3\xb6ga mittetoimetulemise t\xc3\xb5ttu._NEWLINE_8. mail 2007 asus ta t\xc3\xb6\xc3\xb6le hotelliketi Tallink Hotels tegevjuhina. Teistel andmetel asus ta sel p\xc3\xa4eval laevandusettev\xc3\xb5tte AS Tallink Grupp uue hotelli Tallink Spa & Conference Hotel tegevjuhiks.\n_START_SECTION_\nPoliitikukarj\xc3\xa4\xc3\xa4r\n_START_PARAGRAPH_\n2010. aasta jaanuaris valis Eestimaa Rahvaliidu volikogu erakonna uue juhatuse, senistest liikmetest valiti ta teiste hulgas juhatusse tagasi._NEWLINE_12. m\xc3\xa4rtsil 2010 teatas ta oma lahkumisest Rahvaliidust ja liitumisest Reformierakonnaga._NEWLINE_Aprillist 2010 on ta Eleringi n\xc3\xb5ukogu liige._NEWLINE_S\xc3\xb5erd kandideeris Riigikogu 2011. aasta valimistel Tallinnas Mustam\xc3\xa4el ja N\xc3\xb5mmel ning ta valiti 1615 h\xc3\xa4\xc3\xa4lega XII Riigikogu liikmeks. Ta valiti ka XIII Riigikogu liikmeks._NEWLINE_Ta kandideeris 2014. aasta Euroopa Parlamendi valimistel Eestis ja kogus 156 h\xc3\xa4\xc3\xa4lt. Ta j\xc3\xa4i sellega Reformierakonna 12 kandidaadi seas viimaseks.\n_START_SECTION_\nIsiklikku\n_START_PARAGRAPH_\n2000. aasta 28. detsembri \xc3\xb6\xc3\xb6sel kell 1.15 j\xc3\xa4i silman\xc3\xa4htavalt purjus S\xc3\xb5erd Viimsis oma kodu l\xc3\xa4hedal Randvere tee 153 ees vahele Harju liikluspolitseile. Tol ajal maksuameti peadirektorina t\xc3\xb6\xc3\xb6tanud S\xc3\xb5erd  keeldus alkomeetritestist ja arstlikust ekspertiisist ning talle m\xc3\xa4\xc3\xa4rati 8050-kroonine trahv._NEWLINE_6. aprillil 2007 s\xc3\xbcndis Aivar S\xc3\xb5erdil ja tema elukaaslasel Meeli Kallasel kolmas poeg. Nende vanemad pojad on Tanel ja Taavi.'